Il-kumitat parlamentari għall-ambjent u ppjanar tal-iżvilupp se jikteb lid-Direttorat għas-Saħħa Ambejntali u lill-Kunsill tas-Saħħa biex jistħarreġ is-sitwazzjoni tas-silo tal-qamħ fil-Port il-Kbir li skont dak li ntqal fil-Kumitat għandu bżonn urġenti li jkun attezzat aħjar għaż-żminijiet tal-lum. Dan ġie deċiz fuq proposta taċ-Chairperson Marlene Farrugia  lill-kumitat parlamentari wara li l-għaqda mhux governattiva Flimkien għal Ambjent aħjar ressqet il-każ tas-silo tas-siment li jopera biswit it-terminal tal-qamħ. Astrid Vella f’isem l-għaqda ambjentali qalet li l-silo tal-qamħ kien inbena ħafna snin ilu mingħajr ebda permess u saħqet li rapporti li saru juru li trab tas-siment jista’ jikkontamina l-qamħ li minnu jsir id-dqiq għall-ħobża Maltija. Il-Kap Eżekuttiv tal-Mepa Johann Buttigieg qal li s-silo tas-siment huwa ssiġillat kollu kemm huwa u għalhekk inħariglu permess biex jopera.  Il-permess jiġġedded kull erba’ snin. Huwa qal illi attivitajiet madwar il-Port il-Kbir, inkluż is-sand blasting u it-tagħbija ta’ scrap metalls jistgħu jikkontaminaw il-qamħ.  Huwa qal li l-impjant tal-qamħ huwa wieħed antik u jrid jiġi modernizzat.  Dan ma kienx kompitu tal-MEPA. Iċ-Chairman tal-MEPA, il-Perit Vince Cassar qal illi l-awtoritajiet li jħaddmu s-silo tal-qamħ għandhom jibdlu s-sistema tal-‘conveyor’ biex dan ikun issiġillat u jneħħi r-riskju ta’ kontaminazzjoni.  Huwa qal li s-silo tas-siment għandu sistema ta’ ‘conveyors’ issigillat biex is-siment jitgħabba fuq it-trakkijiet. Aktar qabel, il-Kap Eżekuttiv tal-MEPA Buttigieg ressaq il-proposta politika dwar it-tqassim taċ-ċilindri tal-gass fejn qed jiġi propost li dawn ikunu jistgħu jinbiegħu minn pompi tal-petrol barra mill-abitat.  Il-proposta taħseb ukoll għar-rilokazzjoni ta’ pompi tal-petrol f’inħawi barra miż-żona tal-iżvilupp.